
Franţa
1. Constituţia 1958

2. Codul general al colectivităţilor teritoriale 

3. Codul sănătăţii publice 

4. Legea nr. 2004-806 din 9 august  referitoare la politica de sănătate

5. Decretul nr. 2008-1528 din 30 decembrie referitor la fondurile pentru modernizarea instituţiilor de sănătate publică şi private.
Franţa este un stat unitar în care diviziunile administrative nu au competenţe legislative. Diviziunea teritorială are ca nivele: zona metropolitană care cuprinde departamente, cantoane şi comune. În anul 1950, au fost constituite regiunile, ca şi colectivităţi teritoriale conduse de un consiliu ales. Conform art. 72 al Constituţiei, colectivităţile teritoriale sunt departamentele, comunele şi anumite colectivităţi cu statut particular sau „dincolo de mări” (Guadelupa, Guyana franceză, Martinica).

Partea teritoriului francez situată în Europa se numeşte, de la 1 ianuarie 2006, Franţa metropolitană
. Franţa metropolitană este divizată în: 22 regiuni metropolitane şi 4 regiuni „dincolo de mări”
, regiunea fiind condusă de un consiliu regional ales prin vot universal, direct, care are un prefect numit de guvern, ce reprezintă statul şi asigură buna funcţionare a serviciilor descentralizate; 96 departamente metropolitane şi 4 „dincolo de mări”, conduse de un consiliu general ales pe 6 ani şi un prefect (acelaşi cu prefectul regional”); 329 arondismente, conduse de un subprefect care asistă prefectul departamentului; 3883 cantoane, conduse de un consiliu general; 36783 comune, diviziunile ultime, ce corespund teritoriului unui oraş sau sat, conduse de un consiliu municipal, ales pe 6 ani şi prezidat de un primar, din care 3 comune mari (Paris, Marsilia şi Lyon) sunt divizate în arondismente municipale (Paris – 20, Marsilia – 16, Lyon – 9) ce au un primar şi consilii de arondisment.

Comunele cooperează pe probleme de interes comun (transport, zone economice) prin instituţii publice de cooperare intercomunală (EPCI)
.

Unele colectivităţi teritoriale au statut specific: comunele Paris, Lyon, Marsilia, ca şi departamentul Paris şi colectivitatea teritorială Corsica.

Codul general al colectivităţilor teritoriale (Partea I, Cartea I, capit.I , art.L 1111-1) afirmă principiul liberei administrări a acestora, exercitat prin consiliile alese. Codul determină elaborarea unor reguli speciale, aplicabile comunelor, departamentelor şi regiunilor în domeniul igienei şi prevenirii sanitare. –m 
Codul sănătăţii publice menţionează în Partea I, Cartea IV, Titlul 1, modul de administrare a sistemului de sănătate publică. 
Rolul statului este acela de a:

·  supraveghea starea de sănătate a populaţiei;

–  lupta împotriva epidemiilor;

·  preveni bolile şi traumatismele;

– îmbunătăţi starea de sănătate a populaţiei, calitatea vieţii şi a persoanelor bolnave, cu handicap sau a persoanelor dependente (art. L 1411-1);

–  informa şi educa populaţia în privinţa sănătăţii;

–  identifica şi reduce riscurile pentru sănătate;

–  reduce inegalităţile din domeniul sănătăţii şi asigura accesul la îngrijire şi diagnostic pe întreg teritoriul ţării;
–  asigura calitatea şi securitatea serviciilor şi produselor de sănătate;

–  organiza sistemul de sănătate şi capacitatea lui de a răspunde la nevoile de prevenire şi tratare a bolilor şi handicapului;
– repartiza după criterii demografice a profesioniştilor din diferite domenii. 
Conform prevederilor Codului, politica de sănătate este definită pe o perioadă de 5 ani. În art. 1411-9 se prevede că modul de cooperare al statului cu organismele de asigurări de sănătate şi colectivităţile teritoriale se stabileşte printr-o convenţie semnată între părţi. Reprezentanţii statului în regiune elaborează Planul regional de sănătate publică, care stabileşte realizarea obiectivelor naţionale la nivelul regiunilor  şi Schema de organizare sanitară (art. 1411-11). În fiecare colectivitate regională sau teritorială se organizează conferinţa regională sau teritorială de sănătate (art. 1411-12). Prin decret sunt stabilite competenţele interregionale pentru organismele existente la acest nivel. Organismele teritoriale şi regionale sunt persoane morale de drept public, dotate cu autonomie administrativă şi financiară. Ele realizează legătura între stat şi instituţiile publice din domeniul sănătăţii publice (ex. Institutul de supraveghere a sănătăţii, Institutul naţional de prevenire şi educaţie pentru sănătate, Agenţia regională de spitalizare etc).

Regiunile şi colectivităţile teritoriale sunt conduse de un Consiliu de administraţie, prezidat de un reprezentant al statului. Resursele organismelor regionale se constituie din subvenţii ale statului şi o cotă din asigurările de sănătate, reglementată de stat. Modalităţile concrete de aplicare a deciziilor Codului se stabilesc prin decrete ale Consiliului de Stat.

În Codul sănătăţii publice se precizează faptul că un consiliu regional poate defini obiective particulare ale regiunii în domeniul sănătăţii, informând reprezentanţii statului din regiune asupra acţiunilor şi mijloacelor prin care se realizează (Art. 1424-1 Codul sănătăţii publice).
Articolul L 1411-1 prevede că politica de sănătate publică vizează reducerea inegalităţilor în acest domeniu prin promovarea sănătăţii, prin accesul la îngrijire şi diagnostic pe întreg teritoriul Franţei.

Misiunea generală a sistemului de sănătate este cunoaşterea, prevenirea şi tratarea bolilor, promovarea sănătăţii, protejarea împotriva riscurilor şi a crizelor sanitare, rezolvarea problemelor persoanelor cu handicap. Aceste obiective sunt legate între ele şi presupun existenţa unui sistem coerent de coordonare. Ele impun o împărţire a competenţelor între stat, sistemul de asigurări de sănătate şi colectivităţile teritoriale
.
Colectivităţile teritoriale intervin, în mod esenţial, în domeniile: protecţia maternală şi infantilă (consiliile generale); prevenirea primară (comunele, consiliile regionale putând concura la aceste acţiuni); protecţia persoanelor în vârstă (consiliile generale); formarea profesioniştilor în domeniul sănătăţii nonmedicale (consiliile regionale.
 După reforma din anul 2004, departamentele au dobândit competenţe sporite. Codul sanatăţii publice prevede, la art.L 1423-1, că departamentul este responsabil de protecţia sanitară a familiei şi copilului, iar la art. L 2111-2 se precizează măsurile specifice ce pot fi luate pentru prevenirea medicală, psihologică şi socială; educaţia viitorilor părinţi şi copii; sprijinirea mamelor însărcinate, a tinerelor mame; prevenirea şi depistarea handicapului la copiii mai mici de 6 ani; supravegherea şi controlul instituţiilor şi serviciilor de primire a copiilor; supravegherea şi controlul asistentelor maternale. Codul prevede că departamentul poate, în cadrul unor convenţii încheiate cu statul, să participe la realizarea unor programe de sănătate.
În Titlul II al Cărţii IV, Capitolul I sunt menţionate serviciile de stat în domeniul sănătăţii (de la art. L 1421-1 la art. L 1421-6), precizându-se că serviciile comunale şi municipale de igienă şi sănătate (Capitolul II)  vor fi asigurate de primărie si de instituţiile publice de cooperare intercomunală. Ele exercită atribuţii în domeniul vaccinărilor sau dezinfectării, ca şi în vederea controlului administrativ şi tehnic al respectării regulilor de igienă.
În plan teritorial, organizarea prevede trei niveluri:
· serviciile deconcentrate ale statului pe plan regional (DRASS) şi departamental (DDASS), plasate sub autoritatea prefecţilor regiunilor şi departamentelor;
· serviciile asigurărilor de sănătate, organisme private cu misiuni de serviciu public, dispunând de autonomie juridică, formate din reţeaua din cadrul regimului general de asigurare, regimului social al independenţilor, organizat la nivel regional (28 case), ca şi regimul asigurărilor lucrătorilor din agricultură. Există un singur organism interregional de asigurări, URCAM;
– organisme mixte, sub forma  unor entităţi juridice autonome (GIP), prin care se asociază statul şi organisme pentru asigurarări de sănătate: 26 ARH (agenţii regionale de spitalizare), create în 1996; 26 GRSP (Grupări regionale de sănătate publică), formate după 2006.

 Un nou proiect de lege referitor la înfiinţarea Agenţiilor Regionale de Sănătate prevede ca acestea să acopere următoarele domenii: prevenirea şi educaţia pentru sănătate; supravegherea securităţii sanitare şi gestionarea crizelor sanitare; îngrijirea ambulatorie şi spitalicească, domeniul medico-social şi formarea cadrelor din domeniul sănătaţii. Activitatea Agenţiei Regionale de Sănătate se va desfăşura pe baza Planului regional de sănătate (PRS). Agenţiile Regionale de Sănătate  ar urma să realizeze deconcentrarea de la nivel naţional la nivel regional, contractualizând relaţiile cu organizaţiile profesionale şi instituţiile de sănătate, cu  casele  de asigurări
.
Pentru fiecare sector al politicilor de sănătate există o organizare de mare complexitate:

· gestionarea crizelor sanitare, securitatea sanitară (cu excepţia celei din spitale) revine prefecţilor departamentali, fiind progresiv regionalizată;
· definirea politicilor regionale de sănătate publică şi organizarea prevenirii revine prioritar prefecţilor regiunilor (DRASS), dar instituţiile de asigurări de sănătate (URCAM, CRAM şi CPAM) au competenţe în acest domeniu, ca şi colectivităţile locale;
· organizarea şi finanţarea instituţiilor şi serviciilor din sectorul medico-social sunt asigurate de DRASS şi de DDASS, sub autoritatea prefecţilor;
· finanţarea îngrijirii la nivel de oraş şi relaţiile cu profesioniştii liberali din zona sănătăţii ţine de sistemul asigurărilor de sănătate, dar organizarea lor revine prefecţilor departamentali; planificarea amplasării oficiilor farmaceutice şi autorizarea laboratoarelor de analize medicale revine prefecţilor departamentali;
· organizarea şi finanţarea instituţiilor de sănătate revin agenţiilor regionale ale spitalelor, care îşi asigură mijloacele financiare de la DRASS-DDASS şi de la asigurările de sănătate.
Organizaţia Mondială a Sănătăţii a arătat într-un raport din anul 2006 că rezultatele globale ale sistemului de sănătate francez au fost satisfăcătoare, speranţa de viaţă la femei fiind de 83,8 ani, iar la bărbaţi de 76,8 ani
, accesul la îngrijirea de calitate fiind foarte bun
, dar a pus în evidenţă carenţe grave referitoare la mortalitatea la naştere, la inegalităţi în domeniul sănătăţii şi cel social şi în domeniul accesului la serviciile de îngrijire de sănătate. Misiunile regionale de sănătate au identificat 360 zone deficitare (2,6 mil. locuitori). Situaţia actuală pune în evidenţă limitele sistemului de sănătate din Franţa (cotat cu unul dintre cele mai bune în lume), dezvoltarea scăzută a acţiunilor de prevenire în raport cu îngrijirea medie, lipsa de organizare a sistemului de îngrijire primară şi lipsa de eficienţă a instituţiilor de sănătate
. Din punct de vedere organizaţional, se remarcă o suprapunere a acţiunii unor structuri prea complicate (articulare insuficientă a serviciilor de stat, o lipsă de profesionalism în gestionarea sistemului, lipsa unei independenţe financiare la nivel departamental, regional etc).

Planificarea multiplă (planul regional de sănătate publică, programul regional de asigurare de sănătate, schema regională de organizare a îngrijirii etc.) duce la o dispersare a coordonării şi urmăririi activităţii de ansamblu şi la suprapuneri între nivelul departamental şi cel regional.

Cercetarea asupra sistemului a arătat că este nevoie de unificarea coordonării la nivel teritorial şi de responsabilizarea nivelului regional, menit a realiza această verificare, atât pe plan instituţional, cât şi operaţional.
 Nivelul regional se afirmă din ce în ce mai mult ca un nivel de coordonare a sistemului de sănătate, pentru că: permite observarea zonelor teritoriale ale sistemului de sănătate şi elaborarea unor politici adecvate în domeniul sănătăţii populaţiei, al practicii profesioniştilor şi instituţiilor, având rolul de interfaţă între nivelul naţional şi cel local. În ultimii ani, organizarea şi gestionarea sistemului de sănătate a cunoscut un proces de regionalizare. În prezent, arhitectura regională este formată din:
· Agenţiile regionale de spitalizare (ARH), care coordonează spitalizarea publică şi privată. Directorii agenţiei sunt numiţi în consiliul miniştrilor şi sunt responsabili în faţa ministrului sănătăţii;
· Uniunile regionale ale caselor de asigurare (URCAM), care cuprind cele trei principale regimuri de asigurare (regimul general, agricol şi cel al lucrătorilor independenţi) de la nivelul regiunii
;    
· Uniunile regionale ale medicilor care exercită o profesie liberală (URML), care sunt asociaţii alese ale medicilor cu responsabilităţi în ceea ce priveşte: analiza şi elaborarea de studii referitoare la sistemul de sănătate, exercitarea profesiei, nevoile medicale, informarea şi formarea medicilor;
· Conferinţele regionale de sănătate, care reunesc toţi actorii regionali, instituţionali şi profesionali. 
În concluzie, se poate afirma că Franţa are un sistem de sănătate specific, descentralizat, dar în care statul păstrează un rol important, inclusiv în controlul sistemului de asigurări pentru sănătate. Colectivităţile locale au un rol important mai ales în misiunile medico-sociale, de prevenire şi igienă. Unele comune, de exemplu Nantes, au atribuţii  şi în domeniul serviciului de sănătate şcolară, al vaccinărilor, al ajutorului medical şi social. Departamentele au beneficiat cel mai mult de procesul descentralizării, ele având atribuţii mai ales în domeniul prevenirii, protecţiei mamei şi copilului, luptei împotriva unor flageluri sociale, cooperând intens cu statul. Activitatea de protecţie socială şi îngrijire medicală a persoanelor vârstnice şi a celor cu handicap în centre de îngrijire de lungă durată este de competenţa consiliilor generale departamentale. Problemele de sănătate publică sunt de competenţa prefectului, care păstrează permanent legătura cu instituţiile centrale ale statului şi realizează cooperarea între diferite servicii de sănătate, precum şi coordonarea lor. Prefectul are un rol central în abordarea transversală a problemelor de sănătate, în coordonarea tuturor autorităţilor locale pe priorităţi commune, în evaluarea globală a nevoilor de sănătate şi în elaborarea strategiilor viitoare. În ultima perioadă s-a intensificat participarea pacienţilor la luarea unor decizii la nivel regional şi local, prin activarea asociaţiilor pacienţilor. 
Germania
1. Legea fundamentală din 1949
2. Codul social introdus prin Legea reformei sănătăţii din 20 decembrie 1988

3. Legea modernizării regimului de asigurări de sănătate din 14 noiembrie 2003
Legea fundamentală din 1949, reglementarea de nivel constituţional a Germaniei, precizează că sistemul de sănătate este considerat  o responsabilitate socială a statului, iar politica socială se întemeiază pe politica solidarităţii, subsidiarităţii şi autoguvernării. Politica subsidiarităţii implică acordarea protecţiei la cel mai apropiat nivel, adică la nivel local. În art. 28 se prevede că statul garantează constituţiile landurilor şi autonomia comunală, dar afirmă primordialitatea dreptului federal (art. 31), legea federală, când există, având prioritate faţă de legile landurilor. Constituţia federală prevede că, în toate landurile, condiţiile de viaţă trebuie să fie egale ca standard. Sănătatea nu este un domeniu al legislaţiei federale, dar anumite probleme importante sunt incluse în legislaţia federală, mai ales cele legate de prestaţiile sociale sau bolile ce ameninţă sănătatea publică. 
Germania este o republică federală care cuprinde 16 landuri, fiecare dintre acestea  având propriul guvern, parlament şi propria Constituţie.

Raportul dintre statul federal şi landuri reprezintă specificul sistemului german de sănătate, Germania dispunând de o organizare instituţională şi tradiţii aparte: federalismul şi principiul autoadministrării, care determină o articulare complexă a competenţelor în domeniul sănătăţii
.

Constituţia germană prevede marile principii care se referă la domeniul sănătăţii, principii ce au efect asupra exercitării profesiei de medic şi asupra asigurării securităţii sociale pentru toţi cetăţenii. Statul federal stabileşte cadrul sistemului de sănătate şi dispoziţiile referitoare la regimul obligatoriu de asigurare socială de sănătate, la politica legată de medicamente, la formarea medicilor. Statul federal supraveghează aplicarea regulilor de funcţionare şi control ale caselor de asigurări. Sistemul de sănătate german este un sistem modern şi eficient, care asigură o înregistrare medie de înaltă calitate în peste 2.200 spitale, prin 300.000 medici
 (72 milioane asiguraţi şi 8,5 milioane cu asigurări private de sănătate). Germania este ţara care, după SUA, a repartizat cel mai mare procent din PIB sănătăţii publice (1970 – 6,3% , 1980 – 8,8%, 1990 – 8,7%, 1999 – 10,5).
Landurile asigură aplicarea legilor federale şi elaborează legi în domeniile lor de competenţă. Constituţia federală germană prevede distribuirea deciziilor între landuri, guvernul federal şi organizaţiile societăţii civile
. Legea reformei sănătăţii precizează că administraţia locală asigură sănătatea populaţiei, prin serviciile de îngrijire a sănătăţii, stabileşte gama de servicii disponibile, catalogul  serviciilor fiind, în mare măsură, comun tuturor landurilor.
Ministerele sănătăţii din fiecare land (13 din 16) acţionează împreună cu Ministerul federal al muncii şi politicii sociale sau cu Ministerul mediului. Ele au în schema de organizare subdiviziuni, precum cele pentru serviciile publice de sănătate, pentru promovarea sănătăţii, pentru îngrijirea în spitale, pentru supravegherea sănătăţii, pentru asociaţiile profesionale, pentru regimul produselor farmaceutice etc.
De exemplu, la nivelul landului Stuttgart, actorii politicii din domeniul sănătăţii sunt : a) Ministerul social al landului; b) Biroul de îngrijire a sănătăţii. În acest land există servicii de îngrijire medicală care se ocupă de medicina mediului înconjurător, toxicologia mediului, igiena aerului, calitatea apei potabile etc. Ca şi în alte landuri, funcţionează birouri de monitorizare a stării de sănătate a populaţiei, aflate sub coordonarea birourilor de îngrijire a sănătăţii şi birouri de monitorizare a igienei,  unde se pot face sesizări legate de probleme legate de igiena mediului. Există, de asemenea, birouri cu competenţe în domeniul prevenirii îmbolnăvirilor, care oferă şi consiliere în acest domeniu.

Guvernele landurilor sunt responsabile pentru întreţinerea infrastructurii spitalelor, obiectiv ce se realizează prin elaborarea unor planuri de management ale  spitalelor şi prin finanţarea  acestor programe. În domeniul activităţii spitalelor, ele au responsabilitatea planificării şi a investiţiilor.
Landurile răspund de serviciile din domeniul sănătăţii publice, la care se referă şi unele legi federale (mai ales la serviciile  legate de boli ce pot influenţa siguranţa publică). Ele au sarcina de a supraveghea angajaţii din instituţiile de protecţie a sănătăţii, din instituţiile de prevenire şi control etc.

Landurile sunt responsabile de modul în care îşi desfăşoară activitatea cadrele medicale şi de supravegherea activităţii  asociaţiilor medicilor, a Camerelor medicilor, şi de modul de utilizare a fondurilor de asigurare la nivel local.

Landurile cooperează cu înalţi funcţionari de sănătate din Ministerul de sănătate şi cu instituţiile comune, pentru îndeplinirea anumitor obiective ale politicii de sănătate (de exemplu cu Academiile de studii publice din  landurile Bremen, Hamburg, Hesse, Saxonia inferioară, de Nord, Bavaria, Rhime-Westphalia etc).

Elementul specific cel mai important al sistemului german de sănătate rămâne delegarea puterii de stat către actorii de tip corporatist, cum sunt asociaţiile de medici. În domeniul sănătăţii, guvernul a delegat competenţele organizaţiilor şi furnizorilor de servicii locali, care  desfăşoară activitate de autoreglementare, fiind reprezentaţi de Asociaţiile de medici cu statut de cvasicorporaţii publice. Specifică Germaniei este existenţa Uniunilor regionale a medicilor, 23 la nivelul întregului teritoriu. Ele sunt instituţii de drept public, cu misiune de servicii publice, la care sunt afiliaţi, în mod obligatoriu, toţi medici de medicină convenţională. 
Principalele funcţii ale uniunilor sunt: garantarea accesului la îngrijire ambulatorie; negocierea la nivel regional cu casele de asigurări; rambursarea onorariilor şi prescripţiilor;  negocierea cu casele de asigurări a ghidurilor de prescripţii şi tratamente medicale; garantarea fiecărui medic a plăţii onorariilor, etc. Uniunile exercită controlul economic asupra medicilor, control prevăzut în Codul social. Uniunile sunt finanţate în totalitate de medici (fiecare cabinet dând de la 2 la 3% din cifra de afaceri).

 Sistemul asociaţiilor de medici funcţionează în toate landurile (unele au chiar câte două asociaţii, aşa cum este în Renania de Nord şi Westfalia), existând şi un  Comitet federal al medicilor. Comisiile comune de la nivelul landurilor, formate din contribuabili (asociaţii de fonduri de sănătate) şi furnizorii de servicii (medici stomatologi sau asociaţii de medici,  asociaţii ale spitalelor) stabilesc preţurile şi standardele, beneficiile, negociază contractele şi sancţionează membrii care încalcă reglementările în vigoare. Exercitarea profesiilor în domeniul sănătăţii este 
reglementată prin legislaţia landurilor şi a statutelor Ordinelor. În Germania există o separare strictă între medicina ambulatorie şi cea spitalicească, medicii liberali neavând acces la practica în spitale. Unele dispoziţii diferă de la un land la altul, dar regulile fundamentale de exercitare a profesiei sunt stabilite prin acord comun, prin Ordin federal. Formarea medicilor se organizează la nivel federal, dar landurile administrează universităţile. Landurile au competenţe administrative în controlul autorităţilor administrative şi a ordinelor profesiilor medicale şi paramedicale. Ordinele profesionale sunt organizate la nivel regional şi tutelează activitatea medicilor. La nivel federal se stabilesc condiţiile de exercitare a profesiei, iar la nivelul landurilor se supraveghează activitatea şi se reglementează prin legile landului. Camerele de la nivelul landului stabilesc condiţiile formării complementare şi recunoaşterea specialităţii.

Asistenţa medicală în oraşe este asigurată în proporţie de 60% de medici liberali, care dispun de cabinete echipate, cu personal specializat, asiguratul având acces liber la orice medic generalist şi la orice medic specialist.
Privatizarea a fost o altă caracteristică importantă a sistemului de sănătate german, parteneriatul public/privat fiind  o particularitate accentuată a acestuia. În ceea ce priveşte prestarea serviciilor de sănătate, se remarcă activitatea deosebită  a spitalelor, care se disting prin  modul lor dual de finanţare: infrastructurile sunt plătite de landuri, iar cheltuielile de funcţionare sunt plătite de casele de asigurări.
De-a lungul ultimelor decenii, s-au realizat numeroase reforme ale sistemului de sănătate: Reforma Blum, din 1988 (legată mai ales de preţul medicamentelor); Reforma Seehofer, din perioadele 1992-1995, 1995-1996 şi 1997 (legată de reducerea rambursării medicamentelor
 şi de schimbările din sistemul medicinei ambulatorii şi activităţii în spitale). Prin aceste schimbări s-a mărit libertatea de acţiune a medicilor, posibilitatea pacienţilor de alegere şi s-a realizat scăderea preţurilor, prin punerea în acţiune a unui sistem  concurenţial între casele de asigurări. Reformele au urmărit dezvoltarea modelelor de parteneriat (în acordarea unor îngrijiri alternative, la domiciliu, a unor asistenţe pentru refacere etc.), în care a fost implicată şi  activitatea de voluntariat. După anul 2000, Reforma Andrea Fischer şi Ulla Schmidt s-a concentrat pe reducerea costurilor şi pe îmbunătăţirea calităţii serviciilor de îngrijire a sănătăţii. Legea din anul 2000 a creat o instanţă federală, Comisia de coordonare paritară, care reuneşte casele de asigurări, uniunile medicilor, Ordinul şi societatea spitalelor. Prin lege, Comisia fixează anual criteriile pentru îngrijirea pe baza de terapie, pentru cel puţin 10 boli, considerate de interes major. Reforma din anul 2007 a vizat extinderea asigurărilor de sănătate, reorganizarea fondurilor de asigurare, a structurilor de finanţare şi a sistemului de asigurări private de sănătate de la 1 ianuarie 2009. Reforma a asigurat concurenţa între principalele fonduri de asigurare de sănătate. Fondurile autonome de sănătate sunt organizate la nivel regional şi/sau federal. În 2004, existau 292 fonduri de sănătate, cu aproximativ 72 milioane de persoane asigurate şi 49 de companii de asigurări private de sănătate, cât şi fonduri profesionale (agricultori, mineri, marinari etc.). În ultimul timp, aceste fonduri au fuzionat (în anul 2006 erau 253 fonduri de sănătate). 
Federalismul reprezintă un mod aparte de repartizare a responsabilităţii, o cogestiune a domeniului sănătăţii, ce implică avantajele discutării problemelor şi obţinerii consensului, a unor mecanisme mai suple decât aplicarea unor reglementări uniforme şi acordarea autonomiei de acţiune factorilor locali, care sunt mai aproape de realitate. Uneori există riscul  segmentării diferitelor sectoare ale îngrijirii sănătăţii, ce poate duce la o creştere a costurilor sau la scăderea calităţii serviciilor de sănătate. Noile reforme au reorganizat medicina de familie, introducînd semnarea unui contract între pacient şi medicul de familie, au extins policlinicile, forme de organizare preluate din estul ţării, tipuri aparte de ambulatoriu,  care reunesc medicii generalişti şi medicii specialişti, şi unde pot activa şi medicii care nu sunt liber profesionişti.
Italia
1.  Constituţia
2. Legea nr. 833 din 23 decembrie 1978 instituind Serviciul Naţional de Sănătate, cu modificările ulterioare

3. Legea nr. 421 din 23 octombrie 1992, cu modificările ulterioare

4. Legea constituţională nr. 3 din 18 octombrie 2002 care a modificat Titlul V al Constituţiei

5. Decretului legislativ nr. 502 din 30 decembrie 1992, cu modificările ulterioare
6.  Decretul legislativ nr. 229 din 19 iunie 1999, cu modificările ulterioare

7. Decretul legislativ nr. 56 din anul 2000 referitor la noul sistem de finanţare regional
În Italia există, în prezent, 20 de regiuni, 15 cu statut normal şi 5 regiuni autonome, 109 provincii şi 8101 comune. Serviciul naţional italian de sănătate cu finanţare publică a fost creat în 1978, cu scopul de a oferi acces gratuit la îngrijire pentru majoritatea populaţiei, coexistând cu regimurile profesionale de asigurare care apelau la sistemul privat. Unităţile sanitare locale ofereau aceste servicii, iar la început s-a realizat doar un transfer al responsabilităţilor administrative către aceste unităţi. După anii ’80, în Italia s-au realizat reforme ale sistemului de sănătate care au avut ca scop descentralizarea, acordându-se regiunilor competenţe crescute şi, ulterior, autonomie fiscală. Principalul  obiectiv  a  fost limitarea  inegalităţilor  dintre
regiuni, asigurarea echităţii accesului la serviciile de sănătate pentru cetăţenii din toate zonele Italiei
. Conform specialiştilor italieni, descentralizarea a implicat  atât devoluţia puterii, prin acordarea autonomiei puterilor locale, deconcentrarea competenţelor la un nivel inferior, delegarea responsabilităţilor, cât şi privatizarea serviciilor
.
Reforma în direcţia descentralizării a început în anii ’90, în scopul de a: atribui responsabilităţi directe şi puteri autorităţilor locale (regiuni, provincii, municipii, unităţi locale de sănătate), care ofereau servicii cetăţenilor; responsabiliza administratorii şi managerii din comunităţile locale în ceea ce priveşte calitatea serviciilor publice prestate; creşte eficienţa financiară, prin concurenţa directă dintre administratori şi între organisme similare. Descentralizarea politicilor fiscale şi organizatorice a presupus creşterea autonomiei regiunilor în ceea ce priveşte finanţarea, organizarea şi furnizarea serviciilor de sănătate în zonele geografice respective
.

Procesul de descentralizare a schimbat profund rolul statului şi al administraţiilor regionale. Guvernul central a menţinut responsabilitatea de a elabora strategia generală de sănătate (principiile şi orientările generale), urmărind coerenţa şi eficienţa sistemului. El a monitorizat rezultatele obţinute în cadrul sistemului, conform indicatorilor de calitate a serviciilor. Regiunile au competenţa exclusivă a reglementării şi organizării serviciilor, a coordonării sănătăţii, a elaborării criteriilor de finanţare a agenţiilor sanitare locale şi a agenţiilor spitaliceşti
.
În Italia, serviciul naţional de sănătate a fost reformat în profunzime în două etape. Reforma din 1992 a declanşat procesul devoluţiei competenţelor către regiuni, cu scopul de a reduce deficitele unităţilor sanitare locale, compensate de guvernul central. Transformarea acestora în întreprinderi de sănătate locală (ASL - Azienda sanitaria locale) a dus la o autonomie crescută, la responsabilizarea lor şi la reducerea numărului lor (de la 659 la 199). Regiunile au devenit astfel libere să aleagă schema organizării îngrijirilor de sănătate. În urma acestor schimbări, unele spitale au devenit autonome, finanţate de la nivel regional.
Reforma din 1992 a avut ca obiective stabilizarea macroeconomică şi eficienţa microeconomică
. Ea a urmărit dezvoltarea responsabilităţii guvernelor regionale, adoptarea unor politici apte a stimula managementul şi concurenţa în gestionarea serviciilor de sănătate (după modelul britanic NHS. În acest context, ASL negocia un plan de activitate anual cu spitalele şi centrele de îngrijire ambulatorii. Modelele de apreciere au fost foarte diferite ca organizare instituţională, ca separare dintre furnizori/cumpărători, ca nivel al concurenţei între servicii publice şi private etc. Regiunile au avut opţiuni diferite în ceea ce priveşte autonomia spitalelor (Lombardia le-a separat de ASL, celelalte nu, altele au recentralizat în cadrul ASL , aşa cum s-a întâmplat în Marches, de Molise).

Reforma din 1999, numită Reforma reformei, a reafirmat scopul originar al sistemului naţional de sănătate: universalitatea, echitatea accesului şi finanţarea publică. Ea a încercat să realizeze o reechilibrare a regiunilor, stabilind o listă de prestaţii obligatorii esenţiale pentru întreg teritoriul Italiei (livelli essenziali de assistenza).
Referendumul din 2001 a ratificat un proiect de reformă constituţională care a întărit rolul regiunilor şi a permis dobândirea autonomiei şi din punctul de vedere al fiscalităţii. Regiunile au devenit autonome din punct de vedere fiscal şi au putut finanţa serviciile minime de îngrijire a sănătăţii. Statul şi-a păstrat competenţele în organizarea generală a structurilor sanitare, în reglementarea profesiilor medicale, în distribuţia medicamentelor, în fixarea acoperirii minime a asigurării de sănătate garantată de regiuni. În Italia, finanţarea serviciului naţional de sănătate a fost sursa unor dezbateri aprinse, după reforma din 1992, care a transferat regiunilor cotizaţiile sociale de sănătate, colectate iniţial la nivel central. Repartizarea sumelor (IRPEF) din Fondul Naţional de Solidaritate se face în funcţie de numărul populaţiei, de nevoile specifice de sănătate, de capacitatea fiscală şi de talia geografică a regiunii.
Legea bugetului din 1998 a instituit o taxă (4,25% în 1998) pentru producţie şi activităţile profesionale (IRAP), preluată la nivel regional, care a constituit resursa proprie  de finanţare pentru sănătate. Resursele variază de la regiune la regiune, în funcţie de bogăţia lor şi de baza de impozitare. În anul 2000, regiunile au folosit de la stat, în acest scop, o parte din TVA, taxele pe benzină, o parte din impozitul de venit. În 2006, Legea bugetului a prevăzut un supliment de 1 miliard euro pentru sănătate şi pentru acoperirea unor deficite regionale
, care au accentuat inegalităţile între regiuni, mai ales între Nord şi Sud, între zonele urbane şi cele rurale.
Agenţiile  sanitare locale (ASL) organizează sistemul de îngrijire medicală la nivel local, fie semnând convenţii cu prestatorii de îngrijire sanitară şi medico- socială (mai ales în Lombardia), fie oferind direct aceste prestaţii, aşa cum se procedează în sudul ţării.  În cadrul agenţiilor locale, direcţiile de îngrijire sanitară şi cele medico-sociale se află sub aceeaşi autoritate ierarhică şi în acelaşi cadru financiar. Structurile spitaliceşti ţin de centrele de sănătate şi au statut juridic propriu. Ele sunt finanţate printr-un sistem de tarifare, conform unui barem stabilit pentru prestaţiile furnizate. Harta spitalelor este planificată la nivel de regiune. Alegerea medicului de către pacient este liberă, dar accesul la medicul specialist se face cu recomandarea medicului generalist.
Conform Decretului legislativ nr. 502 din 30 decembrie 1992, art. 2, regiunile au competenţe legislative şi administrative referitoare la serviciile de sănătate şi spital, la serviciul de protecţie a sănătăţii şi la criteriile de finanţare a unităţilor locale de sănătate şi spitalizare, la controlul managementului acestora şi la evaluarea calităţii lor.
În timp, s-au constituit modele foarte diferenţiate de descentralizare a sistemului de sănătate, ceea ce a făcut dificilă evaluarea lor. Recent, sistemul de sănătate a fost reorganizat, Agenţia naţională de sănătate (ASRR) încercând să compare aceste modele şi rezultatele lor. În acest scop, s-a încercat îmbunătăţirea sistemului de colectare a datelor la nivel regional şi au fost înfiinţate agenţii regionale de sănătate. În prezent, toate regiunile urmăresc elaborarea programelor în acord cu nevoile locale, elaborarea unor practici noi de cooperare cu actorii privaţi, introducerea de noi forme de finanţare a „coşului de servicii de bază”. Există încă probleme de interpretare a legilor, procesul descentralizării fiind în curs de dezvoltare. Diferendele dintre regiuni au fost adesea soluţionate prin introducerea unor standarde naţionale referitoare la priorităţi, la timpul de aşteptare, la drepturile pacienţilor şi planuri de acţiune pentru diferite boli – cardiovasculare, cancer, psihiatrice  - care au fost finanţate de la nivel central.

În regiunea Venetto, Direcţia servicii sanitare asigură, conform strategiei elaborate de guvernul regional (Giunta regionale), unitatea de acţiune şi coordonarea în materie de reorganizare, recalificare şi monitorizare a prestaţiilor sanitare şi livrarea serviciilor de către spitalele publice şi private. Mijloacele de realizare a acestor misiuni sunt: reorganizarea reţelei de spitale publice şi private, determinarea tarifelor serviciilor, autorizarea şi acreditarea prestatorilor de servicii, evaluarea aproprierii serviciilor sanitare, coordonarea regională în domeniul urgenţei, activităţii de transfuzie, controlul activităţii sanitare, coordonarea centrelor regionale de referinţă şi a centrelor regionale specializate etc
.
În Regiunea Abruzzo, Direcţia pentru servicii de sănătate este organizată în unităţi specifice, ce au autonomie de conducere, exercitată de un director executiv. Direcţia are sarcina de a pune în aplicare legislaţia UE, naţională şi regională în domeniu. Ea planifică, organizează şi elaborează planuri regionale de sănătate şi cercetare în domeniu, se ocupă de domeniile: prevenirii şi tratamentului unor boli infecţioase, promovării sănătăţii în muncă, sanitar veterinar, de igiena alimentelor, de produsele farmaceutice de îngrijire, de asistenţa de medicină generală şi de specialitate, de problemele legate de transfuzii. Ea gestionează, de asemenea, activităţile de resurse umane ale serviciului de sănătate regional, realizează supravegherea şi controlul sănătăţii publice, acreditarea şi controlul instituţiilor private de sănătate şi a celor medico-sociale, asigură finanţarea acestor servicii şi controlează modul de cheltuire a banilor
.
Regiunea Emilia-Romagna are competenţe în domeniul sănătăţii, stabilite prin Legea nr.19/94, cu modificările aduse de Legea nr.3/99, Legea 11/00 şi Legea 327/2004
. Conform acestora, autorităţile din regiune au atribuţii în planificarea, monitorizarea şi controlul sistemului de sănătate, în finanţarea şi gestionarea acestuia. Scopul activităţii de control şi gestionare a resurselor este atingerea rezultatelor propuse şi eficientizarea cheltuielilor şi asigurarea unui mediu concurenţial între sectorul public şi cel privat.

Spania
1. Legea nr.16 din martie 2003  referitoare la coeziunea şi calitatea serviciului naţional de sănătate 
2.  Legea 14/1986 referitoare la sănătatea generală 
Administraţia teritorială a Spaniei este organizată pe trei nivele: 17 comunităţi autonome, 50 provincii şi 8112 municipalităţi şi oraşe cu statut special.

Constituţia spaniolă din 1978 a recunoscut comunităţile autonome şi faptul că ele dispun de o anume autonomie în cadrul indisolubil al naţiunii spaniole. În art. 43 se precizează că aceste comunităţi au atribuţii în domeniul sănătăţii publice. Articolul 43 din Constituţie recunoaşte dreptul la protecţia sănătăţii şi stabileşte atribuirea competenţelor puterilor publice de a organiza şi supraveghea sănătatea publică, prin intermediul mijloacelor preventive, prestaţiilor şi serviciilor necesare, precum şi, conform titlului VIII, dreptul de a organiza atribuţiile şi competenţele statului pe baza instituţionalizării comunităţilor autonome.

Constituţia a stabilit crearea unui serviciu de sănătate publică deschis tuturor cetăţenilor, dar el a fost creat efectiv abia  în anul 1986. În acelaşi timp, s-a păstrat sistemul de asigurări private de sănătate (în 2006, acesta cuprindea 15% din populaţie). Comunităţile Catalonia, Ţara Bascilor, Andaluzia au fost primele regiuni care au început procesul devoluţiei autorităţii, luând iniţiative de creare a unor asigurări minime universale de boală şi a unui consorţiu pentru constituirea unor structuri de spitale publice. La început, comunităţile autonome au devenit responsabile de organizarea şi gestionarea sistemului de sănătate, dar nu  aveau autonomie financiară. Transferul competenţelor sanitare către cele 17 comunităţi autonome  a durat două decenii şi s-a realizat definitiv după anul 2002. Catalonia a fost prima care a primit transferul competenţelor sanitare, în 1981, urmată de Andaluzia (1984), Ţara Bascilor şi Valencia (1988), Galiţia şi Navara (1991) etc. Astfel se explică nivelul diferit al descentralizări în diferite zone ale ţării.

Legea din 25 aprilie 1986 a  prevăzut în Capitolul II competenţele comunităţilor autonome, faptul că ele exercită aceste competenţe conform prevederilor asumate prin Statutele de autonomie şi conform celor pe care statul le transferă sau le deleagă acestora. Deciziile şi activităţile publice prevăzute de această lege, care nu au fost repartizate statului, se consideră atribuite comunităţile autonome. În art. 42 al legii sunt prevăzute competenţele corporaţiilor locale. Corporaţiile locale participă în organele de conducere din domeniul sănătăţii.
Normele comunităţilor autonome cu privire la modul în care dispun organizarea serviciilor de sănătate trebuie să ţină cont de responsabilităţile şi competenţele provinciilor, localităţilor şi administraţiilor teritoriale intracomunitare, în conformitate cu cele stabilite prin Statutele de autonomie şi cu Legea privind regimul local (RCL) 1985/799 şi 1372.
Primăriile, fără a aduce atingere competenţelor celorlalte organe ale administraţiei publice, deţin următoarele responsabilităţi minime în legătură cu respectarea obligatorie a normelor şi planurilor în domeniul sănătăţii:
a) controlul sanitar al mediului înconjurător, al gradului de contaminare a aerului şi apei, deversării apelor reziduale, reziduurilor urbane şi industriale;
b) controlul sanitar al diferitelor activităţi industriale şi al serviciilor, al transporturilor, zgomotelor şi vibraţiilor;
c) controlul sanitar al clădirilor şi locuinţelor, al aglomerărilor umane, în special al centrelor de alimentaţie, saloanelor de frizerie şi coafură, saunelor şi centrelor de igienă, hotelurilor şi căminelor de bătrâni, şcolilor, zonelor de camping şi celor rezervate activităţilor sportive şi de recreere.

 Statul a rămas garantul echităţii accesului la îngrijirea sănătăţii şi al calităţii serviciilor oferite pe ansamblul teritoriului Spaniei. A fost înfiinţată o Comisie naţională, menită a supraveghea situaţia sanitară pe întreg teritoriul şi a propune măsuri de îmbunătăţirea a sistemului
.

Reforma modului de finanţare a sistemului de sănătate spaniol a început în 1997, fiind transferate către comunităţi 30% din impozitul pe venit, 35% din TVA şi alte taxe. Comunităţile autonome au un fond de rezervă, pentru a asigura capacitatea  financiară minimă necesară îndeplinirii responsabilităţilor. În 2005, deficitele cronice ale comunităţilor (5,2 miliarde euro) au determinat acceptarea unei alte modalităţi de finanţare a sistemului de sănătate, în care statul are un rol principal. Comunităţile au păstrat totuşi autonomia gestionării.

Legea referitoare la coeziunea şi calitatea serviciului naţional de sănătate, din martie 2003, a prevăzut planificarea serviciilor de sănătate, monitorizarea calităţii lor, dezvoltând sistemele de informare şi instituirea unui fond de coeziune destinat finanţării mobilităţii pacienţilor de la o regiune la alta.

Comunităţile autonome au avut un rol esenţial în introducerea politicilor şi  programelor novatoare în domeniul sănătăţii
. Fiecare comunitate autonomă condusă de consiliile alese a dezvoltat propriul sistem de sănătate şi a ales propria reglementare, existând în prezent 17 modele, parţial diferite. Unele s-au inspirat din teoriile New Public Management, legate de managementul privat.
Comunitatea autonomă Catalonia, percepută ca o referinţă în domeniu, a separat funcţiile de finanţare de cele de cumpărare şi a utilizat finanţarea privată şi a organizaţiilor religioase şi caritabile. Institutul catalan al sănătăţii (Catsalut) a adoptat metode americane de management (managed care). Spitalele sunt finanţate de primele două formule consorţium şi fundaţii-spital. În sistemul de îngrijiri primare, Catalonia a experimentat cooperativele de îngrijire a sănătăţii, conduse de medici din anumite zone urbane.

Comunitatea Valencia a încredinţat principalul spital unei societăţi de asigurări private. 
Comunitatea Andaluzia a lansat o politică de raţionalizare a sistemului de sănătate, adoptând un Plan al calităţii, pus în aplicare de Agenţia de calitate sanitară, o fundaţie publică.

Comunitatea Madrid, care gestionează 24 spitale, 62 centre specializate, 348 centre de medicină generală şi 49000 angajaţi, a promulgat un Plan integral al calităţii sanitare, bazat pe un acces mai bun la servicii, pe  libera alegere a practicianului şi a fixat un preţ maxim pentru medicamente.
Libera alegere a medicului diferă de la o regiune la alta. În general, în sistemul primar nu este posibil, dar în Andaluzia şi Catalonia s-au înfiinţat echipe pluridisciplinare de îngrijire primară.

Descentralizarea a condus, în general, la o mai mare eficienţă în ceea ce priveşte identificarea nevoilor locale, dar a dus şi la manifestarea unor inegalităţi între regiuni şi între comunităţile autonome. Federalismul fiscal a accentuat aceste diferenţe, determinate parţial de condiţiile geografice şi demografice
.
Comunitatea autonomă Andaluzia (Andalucia), cu peste 7 milioane locuitori, a elaborat Legea 2/1998, din 15 iunie 1998, referitoare la sănătate, în acord cu art. 13.21 şi 20.1 al Statutului de autonomie pentru Andaluzia, în care se reafirmă competenţele constituţionale în domeniile prevenirii şi prestaţiilor de servicii necesare în materie sanitară şi igienă, fără a aduce atingere prevederilor articolului 149.1.16 din Constituţie, precum şi aplicării reglementărilor statului în domeniul sănătăţii. Conform Legii 2/1998 din 15 iunie
, Comunitatea autonomă Andaluzia a creat Serviciul andaluz de sănătate, organism autonom cu caracter administrativ, responsabil de gestionarea şi administrarea serviciilor publice de asistenţă de sănătate, care ţin de Junta Andaluziei. Comunitatea autonomă desfăşoară acţiuni în domeniul sănătăţii legate de sănătatea publică, sănătatea muncii, asistenţa sanitară şi elaborarea legislaţiei corespunzătoare (Titlul VI). În Titlul VI se stabileşte modul de  distribuire a competenţelor şi funcţiilor din domeniul sanitar în cadrul administraţiei publice din Andaluzia. Comunitatea elaborează acte normative în domeniul sănătăţii în teritoriu, al igienei, sănătăţii publice, prestaţiilor sanitare, eliberării reţelelor farmaceutice. Ea are competenţa de a stabili liniile directoare, criteriile generale ale politicii de sănătate, planificarea şi asistenţa sanitară.

Sistemul sanitar public al Andaluziei cuprinde toate funcţiile şi serviciile sanitare care intră în competenţa autorităţilor publice în vederea garantării protecţiei drepturilor privind sănătatea. El urmăreşte: extinderea serviciilor pe tot teritoriul; asigurarea şi finanţarea publică a sistemului, utilizarea resurselor sanitare publice pentru asigurarea serviciilor, asigurarea asistenţei integrale de sănătate.

Sistemul sanitar public din Andaluzia este format din: centre, servicii şi stabilimente sanitare publice, care fac parte din Serviciul andaluz de sănătate, centre şi servicii sanitare ale consiliilor locale, primăriei şi altor instituţii teritoriale. Sistemul sanitar public este condus de Consiliul pentru probleme de sănătate.

Consiliul pentru probleme de sănătate al Comunităţii cooperează cu municipiile şi poate interveni în condiţiile prevăzute de lege. În art. 38 al legii se precizează competenţele la nivelul municipiilor în domeniul sănătăţii publice:
a) controlul sanitar al mediului ambient (contaminarea atmosferică, zgomotele, poluarea şi degradarea apelor, rezidurile solide urbane);
b) controlul sanitar al industriilor, servicilor şi transporturilor;
c) controlul sanitar al edificiilor, locuinţelor, mai ales al centrelor de alimentaţie, de coafură;
d) controlul sanitar al cimitirelor şi politica sanitară mortuară;
e) elaborarea unor programe de promovare a sănătăţii, educaţie sanitară şi protecţie a grupurilor sociale cu nevoi specifice.

În domeniul participării şi gestionării problemelor sanitare:
a) participarea în organele de conducere a serviciilor publice de sănătate;

b) colaborarea la construcţia şi conservarea echipamentelor centrelor şi serviciilor sanitare;
c) organizarea de congrese pe aceste teme, în cazul existenţei unor centre sau servicii sanitare municipale;
d) elaborarea unor planuri de sănătate din domeniu.

Municipiile pot adopta dispoziţii cu caracter sanitar aplicabile pe teritoriu. Guvernul Andaluziei poate delega municipiilor anumite funcţii din domeniul sanitar.

În Comunitatea autonomă Asturias, Direcţia generală de sănătate publică şi participare răspunde de  formularea generală a  politicii de sănătate, monitorizarea 
riscurilor şi identificarea factorilor care condiţionează sănătatea populaţiei, exercitarea autorităţii în materie de sănătate publică, elaborarea normelor pentru prestaţiile sanitare, cooperarea cu organele guvernamentale pentru realizarea programelor UE, colaborarea cu cetăţenii şi asociaţiile din domeniu.

Direcţia cuprinde servicii pentru promovarea sănătăţii şi pentru creşterea participării cetăţenilor, serviciul de sănătatea populaţiei, serviciul de monitorizare şi alertă epidemiologică, unitatea de coordonare a luptei contra drogurilor. Competenţele sale sunt legate de studiul necesităţilor şi planificarea centrelor şi echipamentelor sanitare, autorizarea centrelor şi serviciilor sanitare, eliberarea reţetelor, reglementarea publicităţii sanitare, inspectarea serviciilor finanţate din fonduri publice şi a cheltuielilor, formarea şi instruirea personalului din centrele şi stabilimentele sanitare publice, evaluarea serviciilor sanitare contractate, după criterii de eficienţă a calităţii.

Legea 6/2002 referitoare la sănătate a Comunităţii autonome Aragon, având la bază Legea organică 8/1982 referitoare la statutul autonomiei Comunităţii Aragon, include principiile concepţiei integrale asupra sănătăţii. Dintr-o perspectivă amplă asupra sănătăţii publice, Planul strategic din iunie 2006 a analizat situaţia existentă şi a stabilit obiectivele viitoare: modernizarea, elaborarea unor programe intersectoriale, constituirea unui sistem de informare şi planul de acţiune pentru perioada  2008-2013
.
Concluzii

Raportul Uniunii Europene pe anul 2007 referitor la protecţia socială, inclusiv la sănătate, a menţionat existenţa unor diferenţe frapante între statele membre şi în interiorul acestora, în ceea ce priveşte rezultatele politicilor de sănătate. Ele au depins, în general, de condiţiile de viaţă şi muncă existente în ţările europene. Statele membre au încercat să depăşească aceste decalaje, prin îmbunătăţirea prevenirii şi educaţiei sanitare, dar şi prin accesul egal la îngrijirea sănătăţii. Distribuirea îngrijirii sănătăţii este inegală, iar disparităţile sunt determinate nu numai de factori geografici, ci şi de caracteristicile instituţionale ale sistemelor de sănătate. Conform raportului, descentralizarea în domeniul sănătăţii a permis serviciilor de sănătate să se adapteze situaţiilor locale, a dus la diversificarea practicilor, a plăţii tratamentelor şi a capacităţii de finanţare a regiunilor. Fondurile structurale ale UE au susţinut îmbunătăţirea infrastructurilor sanitare pentru reducerea diferenţelor
.
În toate statele studiate s-a realizat un amplu proces de descentralizare a sistemelor de sănătate. Studiul procesului descentralizării sistemului de sănătate în câteva din ţările europene dezvoltate a pus în evidenţă modalităţi specifice de realizare a acestuia, mergând de la modele mai descentralizate, dar sub un puternic control al statului, cum este Franţa, până la modele federaliste, puternic descentralizate, cum este Germania. Spania reprezintă un model intermediar al descentralizării, foarte apropiat de modelul federal, dar cu păstrarea unor atribuţii esenţiale de către stat. Italia este un model dinamic de descentralizare, în plină evoluţie.

Organizarea sanitară locală se află în plin proces de restructurare, întrucât politicile de sănătate impun actualmente demersuri transversale şi o cooperare a principalilor actori instituţionali. Distribuirea responsabilităţilor între administraţia centrală, Casele de asigurări de sănătate şi colectivităţile locale este în plin proces de definire, în toate cele patru state producându-se, în prezent şi în perspectivă, schimbări importante.
În domeniul sănătăţii, raportul dintre administraţia centrală şi cea locală este un raport dinamic şi foarte complex, implicând etape de descentralizare, dar şi de recentralizare, în anumite sectoare şi în anumite situaţii de criză.
Procesul regionalizării sistemelor de sănătate a fost comun mai multor state europene, dar el s-a desfăşurat în forme specifice, în funcţie de statutul politic şi administrativ al regiunilor şi în funcţie de natura instituţiilor (stat unitar, federal sau cu autonomie regională). În Italia şi Franţa rolul regiunilor este din ce în ce mai important şi este însoţit de o intensă cooperare intercomunală.
Toate sistemele de sănătate studiate funcţionează în state cu trei nivele de organizare administrativă, ceea ce explică specificul şi evoluţia lor. Scopurile comune proceselor de descentralizare au fost obţinerea unei coerenţe teritoriale sporite în aplicarea politicilor de sănătate, adaptarea la nevoile locale, îmbunătăţirea calităţii serviciilor de sănătate şi scăderea costurilor, responsabilizarea actorilor locali în desfăşurarea activităţii de sănătate, stimularea democraţiei locale, atât din partea furnizorilor de servicii, cât şi a beneficiarilor.

În Spania şi Germania au fost aplicate  formule inedite de organizare a serviciilor de sănătate şi metode noi de management, de tip american. Ele sunt în acord cu preocupările Uniunii Europene în domeniul sănătăţii, obiectivele actuale fiind asigurarea sistemului de îngrijire de lungă durată, îmbunătăţirea calităţii serviciilor de sănătate, prin definirea normelor, prin introducerea  exigenţelor medicinei factuale (EBM) şi integrării serviciilor de îngrijire a sănătăţii. Un accent deosebit s-a pus pe definirea normelor de calitate pentru prestatorii de servicii, a sistemului de control al calităţii şi, în special, asistenţei primare, ambulatorii, spitaliceşti, secundare şi terţiare. 
O altă problemă esenţială pentru menţinerea şi funcţionarea sistemelor de sănătate este garantarea viabilităţii financiare a acestora, pe termen lung, prin stăpânirea costurilor. Majoritatea statelor membre a încurajat utilizarea mai raţională a resurselor, prin fixarea unor plafoane de cheltuieli, prin participarea la costurile unor prestaţii, prin adoptarea unor noi politici de personal şi de încurajre a concurenţei între prestatori.

Aceste măsuri au dus la accelerarea restructurării sistemelor de sănătate, instaurând sisteme de orientare a pacienţilor, consolidând asistenţa primară şi legătura cu munca pe teren, raţionalizând îngrijirea specializată în centre de excelenţă.

Statele membre recunosc interdependenţa între accesul la îngrijire, calitatea ei şi viabilitatea financiară a sistemului. Îmbunătăţirea coordonării între diferite tipuri de asistenţă şi între diferite nivele de competenţă (naţional, regional, local) a dus la îmbunătăţirea calităţii îngrijirii, a securităţii pacientului, ca şi la reducerea cheltuielilor.

